*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 11ης Νοεμβρίου 1982

περί αποδοχής της αναλήψεως υποχρεώσεων στο πλαίσιο της διαδικασίας αντιντάμπινγκ όσον αφορά τις εισαγωγές δεκαβρωμοδιφαινυλαιθέρα καταγωγής Ηνωμένων Πολιτειών Αμερικής και περί περατώσεως της διαδικασίας

(82/757/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 10,

Εκτιμώντας:

ότι η Επιτροπή έλαβε, τον Οκτώβριο του 1981, καταγγελία που υποβλήθηκε από το European Council of Chemical Manufacturers' Federations (CEFIC) εξ ονόματος γερμανικής εταιρείας που θεωρείται ως ο μεγαλύτερος παραγωγός δεκαβρωμοδιφαινυλαιθέρα στην Κοινότητα· ότι η καταγγελία παρείχε επαρκή αποδεικτικά στοιχεία για την ύπαρξη ντάμπινγκ όσον αφορά τον δεκαβρωμοδιφαινυλαιθέρα καταγωγής Ηνωμένων Πολιτειών Αμερικής και τη ζημία που προκύπτει εξ αυτής·

ότι τα αποδεικτικά αυτά στοιχεία ήταν επαρκή για να δικαιολογήσουν την έναρξη έρευνας·

ότι η Επιτροπή γνωστοποίησε, με ανακοίνωση στην Επίσημη Εφημερίδα των Ευρωπαϊκών Κοινοτήτων (3), την έναρξη διαδικασίας σχετικά με τις εισαγωγές δεκαβρωμοδιφαινυλαιθέρα καταγωγής Ηνωμένων Πολιτειών Αμερικής και άρχισε έρευνα σε κοινοτικό επίπεδο·

ότι η Επιτροπή ειδοποίησε κατ' αυτόν τον τρόπο επισήμως τους ενδιαφερόμενους εξαγωγείς και εισαγωγείς·

ότι, κατά τη διάρκεια της έρευνας, διαπιστώθηκε ότι η γερμανική εταιρεία εξ ονόματος της οποίας υπεβλήθη η καταγγελία δεν παρήγε πράγματι δεκαβρωμοδιφαινυλαιθέρα αλλά nonabromodiphenyl που θεωρείται ως ομοειδές προϊόν· ότι ένας γάλλος παραγωγός δεκαβρωμοδιφαινυλαιθέρα υπέβαλε, σε απάντηση στην ανακοίνωση για την έναρξη διαδικασίας, συμπληρωματική καταγγελία, το μη εμπιστευτικό κείμενο της οποίας διανεμήθηκε στους ενδιαφερόμενους εισαγωγείς και εξαγωγείς·

ότι η Επιτροπή γνωστοποίησε, με ανακοίνωση στην Επίσημη Εφημερίδα των Ευρωπαϊκών Κοινοτήτων (4), τη συνέχιση της διαδικασίας βάσει της συμπληρωματικής καταγγελίας που υπέβαλε ο γάλλος παραγωγός δεκαβρωμοδιφαινυλαιθέρα·

ότι η Επιτροπή έδωσε στα άμεσα ενδιαφερόμενα μέρη την ευκαιρία να καταστήσουν γνωστές τις απόψεις τους εγγράφως και να ακουσθούν προφορικά, καθώς και να συναντηθούν έτσι ώστε να εκφρασθούν οι αντιτιθέμενες απόψεις και να διατυπωθούν τα εκατέρωθεν επιχειρήματα·

ότι η πλειονότητα των ενδιαφερομένων έκανε χρήση αυτής της δυνατότητας·

ότι, με σκοπό να προσδιορισθεί προκαταρκτικά η ύπαρξη ντάμπινγκ, η Επιτροπή προσπάθησε να συλλέξει και να επαληθεύσει όλες τις πληροφορίες που έκρινε αναγκαίες και προέβη σε επιτόπιο έλεγχο στις εγκαταστάσεις των παραγωγών των Ηνωμένων Πολιτειών, δηλαδή των Dow Chemical Company, Midland, Michigan, Great Lakes Chemical Corporation, West Lafayette, Indiana και Saytech Inc., Sayreville, New Jersey· ότι η Επιτροπή συνέκρινε τις τιμές εξαγωγής προς την Κοινότητα με τις τιμές στην εσωτερική αγορά των Ηνωμένων Πολιτειών για κάθε εταιρεία στις Ηνωμένες Πολιτείες· ότι για τις Dow Chemical Company και Great Lakes Chemical Corporation, λόγω της σχέσεως σε επίπεδο εταιρειών που διατηρούν με τους εισαγωγείς τους στην Κοινότητα, οι εν λόγω τιμές εξαγωγής σχηματίσθηκαν στη βάση των τιμών στις οποίες το εισαγόμενο προϊόν μεταπωλήθηκε για πρώτη φορά σε ανεξάρτητο αγοραστή, λαμβάνοντας, ενδεχομένως, υπόψη δασμούς, φορολογικές επιβαρύνσεις, έξοδα μεταφοράς και προωθήσεως, καθώς και ένα λογικό περιθώριο για γενικά έξοδα, υπολογιζόμενο με βάση τις πωλήσεις και τα διοικητικά έξοδα· ότι οι συγκρίσεις τιμών έγιναν σε επίπεδο τιμών «εκ του εργοστασίου» για πωλήσεις που πραγματοποιήθηκαν κατά την περίοδο από την 1η Ιανουαρίου έως τις 31 Δεκεμβρίου 1981·

ότι οι έρευνες που έγιναν σχετικά με την ύπαρξη πρακτικής ντάμπινγκ κατέληξαν στα κάτωθι μέσα σταθμισμένα περιθώρια ντάμπινγκ:

- Dow Chemical Company 49,66 %,

- Great Lakes Chemical Corporation 41,76 %,

- Saytech Inc. 27,69 %·

ότι η Επιτροπή, για να καταλήξει σ' εναν προκαταρκτικό προσδιορισμό της ύπαρξης ζημίας, ήλθε σε επαφή με ορισμένους αντιπροσώπους και εισαγωγείς και διεξήγαγε έρευνες στις εγκαταστάσεις των Dow Chemical (Nederland) BV, Κάτω Χώρες, και Great Lakes Chemical Europe Ltd, Ηνωμένο Βασίλειο· ότι η Επιτροπή διεξή

γαγε, επίσης, έρευνες στις εγκαταστάσεις του παραγωγού της Κοινότητας που υπέβαλε την καταγγελία, δηλαδή της εταιρείας Produits Chimiques Ugine Kuhlmann, Παρίσι, Γαλλία·

ότι, όσον αφορά τη ζημία που έχει προκληθεί στη βιομηχανία της Κοινότητας, τα αποδεικτικά στοιχεία που διαθέτει η Επιτροπή δείχνουν ότι οι συνολικές εισαγωγές προς την Κοινότητα δεκαβρωμοδιφαινυλαιθέρα καταγωγής Ηνωμένων Πολιτειών Αμερικής αυξήθηκαν από 1 099 τόνους περίπου το 1979 σε 1 267 τόνους το 1980 και σε 1 288 τόνους το 1981·

ότι, ελλείψει συγκεκριμένων στοιχείων σχετικά με τις εισαγωγές όσον αφορά τον δεκαβρωμοδιφαινυλαιθέρα, είναι δύσκολο να υπολογισθεί ακριβώς το μέγεθος της κοινοτικής αγοράς για το εν λόγω προϊόν· ότι, σύμφωνα με τις καλύτερες διαθέσιμες πληροφορίες, υπολογίζεται ότι οι εξαγωγές των Ηνωμένων Πολιτειών κατέλαβαν το 1981 τμήμα της κοινοτικής αγοράς ίσο με 78,7 %·

ότι οι συνθήκες της αγοράς στον τομέα αυτό ανάγκασαν τον παραγωγό της Κοινότητας να ευθυγραμμίσει τις τιμές του πωλήσεως με εκείνες των αμερικανών εξαγωγέων· ότι αυτό επέτρεψε στον παραγωγό της Κοινότητας να αυξήσει τις πωλήσεις του αλλά παράλληλα να υποστεί σοβαρές οικονομικές ζημίες·

ότι η υλική ζημία που υπέστη η βιομηχανία της Κοινότητας χαρακτηρίζεται από συμπίεση των κοινοτικών τιμών και παρεμπόδιση αυξήσεων των τιμών που θα πραγματοποιούνταν με ανάλογες ζημίες·

ότι η Επιτροπή έλαβε υπόψη τη ζημία που προκαλείται από άλλους παράγοντες, οι οποίοι, μεμονωμένα ή σε συνδυασμό, είναι επίσης σε θέση να προκαλέσουν ζημία στη βιομηχανία της Κοινότητας· ότι, σύμφωνες με τις διαθέσιμες πληροφορίες, οι εισαγωγές από άλλες χώρες, πλην των Ηνωμένων Πολιτειών Αμερικής, υπήρξαν ελάχιστες ή έλειψαν ολοσχερώς και ότι δεν υπήρξε μείωση της ζητήσεως, γεγονός που θα μπορούσε να επηρεάσει δυσμενώς τη βιομηχανία της Κοινότητας·

ότι η προκαταρκτική εξέταση των πραγματικών γεγονότων δείχνει ότι υπάρχει ντάμπινγκ, όσον αφορά τον δεκαβρωμοδιφαινυλαιθέρα που εξάγει η Dow Chemical Company, η Great Lakes Chemical Corporation και η Saytech Inc., και ότι αυτές οι εισαγωγές που αποτέλεσαν αντικείμενο ντάμπινγκ έχουν τέτοιες συνέπειες που είναι βέβαιο ότι προκαλούν ζημία στη βιομηχανία της Κοινότητας·

ότι οι ενδιαφερόμενοι εξαγωγείς πληροφορήθηκαν τα κύρια πορίσματα της προκαταρκτικής έρευνας και εξέφρασαν σχετικά τη γνώμη τους· ότι οι Dow Chemical Company, Great Lakes Chemical Corporation και Saytech Inc., πρότειναν την ανάληψη υποχρεώσεων όσον αφορά τις εισαγωγές καταγωγής Ηνωμένων Πολιτειών Αμερικής·

ότι το αποτέλεσμα της αναλήψεως των εν λόγω υποχρεώσεων θα είναι η αύξηση των τιμών μεταπωλήσεως στην Κοινότητα σε επίπεδο που θεωρείται από την Κοινότητα απαραίτητο για να εξαλειφθεί η ζημία, λαμβανομένων υπόψη των τιμών, του κόστους και του κέρδους του παραγωγού της Κοινότητας και των συνθηκών αγοράς που διέπουν τα έξοδα μεταπωλήσεως των εισαγωγέων· ότι οι εν λόγω αυξήσεις δεν υπερβαίνουν σε καμία περίπτωση το περιθώριο ντάμπινγκ που διατυπώθηκε·

ότι η Επιτροπή αποφάσισε, ως εκ τούτου, ότι δεν είναι προς το παρόν αναγκαίο να λάβει μέτρα όσον αφορά τις εισαγωγές δεκαβρωμοδιφαινυλαιθέρα καταγωγής Ηνωμένων Πολιτειών Αμερικής·

ότι, υπ' αυτές τις συνθήκες, η ανάληψη υποχρεώσεων γίνεται αποδεκτή καί, ως εκ τούτου, τερματίζεται η διαδικασία χωρίς την επιβολή δασμών αντιντάμπινγκ·

ότι η Συμβουλευτική Επιτροπή δεν προέβαλε αντιρρήσεις για τη λύση αυτή,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Επιτροπή αποδέχεται την ανάληψη υποχρεώσεων εκ μέρους των Dow Chemical Company, Great Lakes Chemical Corporation και Saytech Inc., στο πλαίσιο της διαδικασίας αντιντάμπινγκ, όσον αφορά τον δεκαβρωμοδιφαινυλαιθέρα της διακρίσεως ex 29.08 Α ΙΙΙ γ) του Κοινού Δασμολογίου (κώδικας ΝΙΜΕΧΕ ex 29.08-18), καταγωγής Ηνωμένων Πολιτειών Αμερικής.

Άρθρο 2

Η διαδικασία αντιντάμπινγκ, όσον αφορά τις εισαγωγές δεκαβρωμοδιφαινυλαιθέρα καταγωγής Ηνωμένων Πολιτειών Αμερικής, περατώνεται.

Έγινε στις Βρυξέλλες, στις 11 Νοεμβρίου 1982.

Για την 'Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. C 337 της 24. 12. 1981, σ. 7.

(4) ΕΕ αριθ. C 229 της 2. 9. 1982, σ. 3.